FI Euroopan unionin virallinen lehti C 347/19

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 347/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ROSÉE DES PYRÉNÉES CATALANES”

EU-nro: MULTI-PGI-0005-01343–23.4.2010

SAN ( ) SMM ( X )

1. Nimi

”Rosée des Pyrénées Catalanes”

2. Jäsenvaltio tai kolmas maa

Espanja (yhteinen hakemus Ranskan kanssa)

3. Maataloustuotteen tai elintarvikkeen kuvaus

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Rosée des Pyrénées Catalanes tarkoittaa maatiaisroduista ”bruna de los Pirineos”, ”aubrac” tai ”gasconne” taikka niiden naaraspuolisten eläinten ja rotuihin ”charolaise”, ”limousine” tai ”blonde d’Aquitaine” kuuluvien urospuolisten eläinten risteytyksestä saatua vasikanlihaa.

Vasikat kasvatetaan koko niiden eliniän ajan laajaperäisessä järjestelmässä yhdessä emojensa kanssa, ja niiden ruokinta perustuu emonmaitoon ja laidunruohoon.

Ne teurastetaan vieroittamattomina 5–8 kuukauden ikäisinä ruhojen painon ollessa vähintään 110 kilogrammaa.

Liha voidaan pitää kaupan kokonaisina ruhoina, puoliruhoina, taka-/etuneljänneksinä tai paloiteltuna (ml. jauheliha).

Suojan saaneet ruhot kuuluvat EUROP-luokitusjärjestelmän lihakkuusluokkiin E, U tai R, niiden profiili vaihtelee ulospäin kaarevasta suoraviivaiseen, ja niillä on poikkeuksellisen hyvin tai hyvin kehittyneet lihakset.

Ruhojen rasvaisuusluokka EUROP-luokitusjärjestelmässä on 2 tai 3.

Lihan väri vaihtelee vaaleanpunaisesta kirkkaanpunaiseen. Rasva on väriltään valkoisesta kermanvaaleaan.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Vasikoita ruokitaan koko niiden eliniän ajan emonmaidolla ja laidunruoholla.

Tämä ruokinta jatkuu siihen asti, kun vasikat teurastetaan ennen vieroitusta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Suojatulla maantieteellisellä merkinnällä varustettu liha on peräisin 3.2 kohdassa määriteltyihin rotuihin kuuluvista eläimistä, jotka ovat syntyneet ja jotka on kasvatettu kyseisellä määritellyllä SMM-alueella.

Lihan tuotantovaiheet, joiden on tapahduttava yksilöidyllä maantieteellisellä alueella:

Eläinten syntyminen

Kasvatus: yhdessä emojen kanssa koko eliniän ajan tilan laitumilla, kunnes vasikat voivat siirtyä emojensa mukana kesäksi vuoristolaitumille. Vasikat nauttivat vähitellen yhä vähemmän maitoa ja enemmän tuoretta ruohoa.

Vasikoita ei vieroiteta.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Teurastuksen ja lihan paloittelun on ehdottomasti tapahduttava maantieteellisellä alueella.

Kuljetus ennen teurastusta saa kestää enintään kolme tuntia, jotta eläimille aiheutuu mahdollisimman vähän stressiä ja lopputuotteen laatu voidaan taata.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Etiketeissä on ehdottomasti oltava asianomaisessa lainsäädännössä edellytettyjen yleisten tietojen lisäksi suojatun maantieteellisen merkinnän nimi ”Rosée des Pyrénées Catalanes” selvästi merkittynä sekä EU:n SMM-tunnus.

4. Maantieteellisen alueen tarkka rajaus

Suojatun maantieteellisen merkinnän maantieteellinen tuotantoalue, Katalonian Pyreneet, on alue, joka huolimatta kuulumisestaan hallinnollisesti kahteen eri valtioon on kulttuurisesti ja maantieteellisesti yhtenäinen.

Katalonian Pyreneet – Espanja:

Maantieteellinen alue käsittää kaikki kunnat seuraavilla korkean vuoriston alueilla: Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Solsonès, Ripollès ja Val d’Aran, sekä kuntia seuraavilla vuoristoalueilla: Alt Empordà (Albanyà, Maçanet de Cabrenys ja La Vajol), Bages (Aguilar de Segarra, Castellfollit del Boix, L’Estany, Moià, Mura, Sant Feliu Sasserra, Sant Mateu de Bages ja Talamanca), Noguera (Àger, Alòs de Balaguer, Les Avellanes i Santa Linya, La Baronia de Rialb, Camarasa, Os de Balaguer ja Vilanova de Meià), Osona (Alpens, Balenyà, El Brull, Centelles, Collsuspina, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí de d’Albars, Sant Martí de Centelles, Sant Pere de Torelló, Sant Quirze de Besora, Sant Sadurní d’Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau ja Vilanova de Sau) sekä Pla de l’Estany (Sant Miquel de Campmajor).

Katalonian Pyreneet – Ranska:

Pyrénées Orientalesin departementissa maantieteellinen tuotantoalue käsittää kaikki seuraavien kantonien kunnat: Vinça, Sournia, Arles sur Tech, Prats de Mollo, Prades, Olette, Mont Louis ja Saillagouse, sekä eräitä kuntia seuraavissa kantoneissa: Perpignan (Perpignan), Millas (Corbère, Corbère les Cabanes), Thuir (Thuir, Castelnou, Camelas, Caixas, Sainte Colombe de la Commanderie, Fourques, Tordères, Llauro, Passa), Latour de France (Belesta, Caramany), Céret (Montauriol, Calmeilles, Oms, Taillet, Reynes, Céret, Vivès, Saint-Jean-Pla-de-Corts, Maureillas las Illas, Les Cluses, Le Perthus, l’Albère), Argelès (Montesquieu des Albères, Villelongue dels Monts, Laroque des Albères, Sorède, Argelès sur Mer), Saint Paul de Fenouillet (Vira, Fenouillet, Caudiès de Fenouillèdes, Prugnanes, Fosse, Saint Martin).

Auden departementissa alueeseen kuuluvat Pyreneiden vuoristoalueella sijaitsevat Pyrénées Orientalesin departementtiin rajoittuvat kunnat. Kyseessä ovat kaikki seuraaviin kantoneihin kuuluvat kunnat: Axat, Belcaire, Mouthoumet ja Quillan sekä eräät kunnat seuraavissa kantoneissa: Couiza (Arques, Bugarach, Camps sur l’Agly, Cassaignes, Couiza, Coustaussa, Cubières sur Cinoble, Fourtou, Luc sur Aude, Missègre, Peyrolles, Rennes le Château, Rennes les Bains, Serres, Sougraigne, Terroles, Valmigère), Lagrasse (Mayronnes y Saint Martin des Puits), Limoux (Alet les Bains, Bouriège, Bourigeole, Castelreng, Festes et Saint André, La Bezole, Saint Couat du Razès, Véraza), Saint Hilaire (Belcastel et Buc, Caunette sur Lauquet, Clermont sur Lauquet, Greffeil, Ladern sur Lauquet, Villardebelle, Villefloure) ja Tuchan (Cucugnan, Duilhac sous Peyrepertuse, Maisons, Montgaillard, Padern, Rouffiac des Corbières).

5. Yhteys maantieteelliseen alueeseen

Katalonian Pyreneiden alue soveltuu erittäin hyvin laajaperäiseen karjankasvatukseen. Sen tyypillisiä piirteitä ovat alarinteillä ja korkeammalla vuoristossa sijaitsevat laitumet ja niityt, joiden valtavaa luonnonrehuvarantoa eläimet voivat hyödyntää suurimman osan vuotta siihen asti kun ilmasto-olosuhteet muuttuvat vaikeiksi. Alueella, jolla tuntuu Välimeren vaikutus (kostea osittain välimerellinen ilmasto), eläimet voivat viettää enemmän aikaa kesälaitumilla ja alppiniityillä, joilla ne voivat laiduntaa syksyyn asti.

Runsaat vesivarat ja maahan kohdistuva auringonvalo edistävät runsaan luonteenomaisen kasvillisuuden kehittymistä (erityisesti Festuca pratensis, Festuca alpina, Poa pratensis, Dactylis glomerata, Sisleria coeruela, Bromus erectus ja Arrhenaterum elatius) ja tekevät alueesta ihanteellisen karjan laiduntamisalueen. Samalla karjankasvattajat voivat myös kylvää keskikorkeille vuoristoniityille heinä- ja valkuaiskasvien sekoitusta karjan ruokkimiseksi kausina, jolloin pääsy alppiniityille on mahdotonta. Tavallisimpia rehukasveja ovat apila, raiheinä, mailanen, esparsetti ja nata.

Inhimillisten tekijöiden osalta voidaan todeta, että eläimet, joita käytettiin työjuhtina tai lihantuotantoon, poikivat keväällä ja ne vietiin vasikoineen kesäksi vuoristolaitumelle, jotta käytettävissä oli kesäkaudella enemmän työvoimaa tilan muihin töihin ja matalammalla sijaitsevien laidunten rehuvarat säästyivät. Osa vasikoista teurastettiin omaan tai paikalliseen kulutukseen niiden laskeuduttua alas vuoristolaitumilta. Tämä käytäntö oli taloudellisesti kannattava, koska vasikoita (Rosée) oli kesäkuukausien aikana ruokittu yksinomaan emänmaidolla ja laidunruoholla. Rosée des Pyrénées Catalanes -vasikanlihan nykyinen tuotanto kehittyi tästä perinteestä.

Suojatun maantieteellisen merkinnän erityisyys johtuu käytetyistä roduista (bruna de los Pirineos, aubrac ja gasconne), jotka ovat sopeutuneet ympäristöön ja joita kasvatetaan ulkona.

Kasvatusvaiheen aikana saamansa ravinnon ansiosta tämän kasvatustavan mukaisesti tuotetut vasikat kasvavat nopeasti ja niiden ruhon lihakkuus kehittyy hyvin.

Rosée des Pyrénées Catalanes -vasikoiden lihaksisto on erinomaisen hyvin kehittynyt, lihan väri vaihtelee vaaleanpunaisesta kirkkaanpunaiseen, ja rasvan väri on kermanvaalea; näiden ominaisuuksien vuoksi sekä teurastajat että kuluttajat arvostavat suuresti ruhoja ja niistä saatavaa lihaa. Tällä alueella on jo vuosisatojen ajan perinteisesti nautittu vieroittamattomista eläimistä saatua lihaa.

Katalonian Pyreneillä järjestetään lukuisia tapahtumia, juhlia ja markkinoita, joissa karjanhoito ja vasikat ovat näyttävästi esillä. Niistä voidaan mainita esimerkiksi 11. vuosisadalta periytyvä Seu d’Urgellin la Fira de Sant Ermengol, la feria d’Olette, la feria de Prats de Mollo ja la feria de Vinça sekä Katalonian Pyreneiden alueen kansallispuistossa järjestettävät kävelykierrokset vuoristolaitumilla. Alueelle suuntautuva runsas matkailu on auttanut edistämään lihan erinomaisen laadun markkinointia ja lujittamaan viime vuosikymmenien aikana sen hyvää mainetta kuluttajien ja liha-alan ammattilaisten keskuudessa myös tuotantoalueen ulkopuolella. Tästä kerrotaan säännöllisesti myös monissa sanomalehdissä ja alueellisissa tai laajempilevikkisissä aikakausilehdissä, esimerkiksi Indépendant (2.7.1992 ja 11.7.2013) ja Patrimoine en région (nro 22, kevät 2014), sekä internetissä julkaistuissa artikkeleissa ja kommenteissa, kuten ruokakulttuuria käsittelevä guide gourmand -sivusto (http://guidedesgourmands.fr) ja Roussillonin alueen keittiömestareiden ja ravintoloitsijoiden yhdistyksen kotisivut (http://toques-blanches-du-roussillon.com). Tuotannon merkitys ilmenee myös jakelukanavissa toimitusten yhteismyynnin kehittymisenä ja nimenomaan tähän tuotteeseen erikoistuneiden myyntiketjujen yleistymisenä maantieteellisen alueen lihakappa-alalla.

Rosée des Pyrénées Catalanes -vasikanlihan erityisominaisuudet johtuvat seuraavista tekijöistä:

— erityinen ympäristö, joka tarjoaa hyvät mahdollisuudet kasvatukseen ulkoilmassa pitkän kesän pitkän laidunkauden aikana;

— maantieteellisen alueen aurinkoinen ilmasto ja runsaat vesivarat, jotka edistävät runsaan ja erityislaatuisen kasvillisuuden luonnollista kehittymistä laajoille laiduntamisalueille. Ilmasto mahdollistaa myös lyhytikäisten laidunten kylvämisen vuoriston keskikorkeisiin osiin karjan rehuksi silloin, kun laiduntaminen ei ole mahdollista;

— tähän ympäristöön sopeutuneet rodut. Bruna de los Pirineos, aubrac ja gasconne ovat kaikki alueelle tyypillisiä maatiaisrotuja, joiden ominaisuudet soveltuvat mainiosti vuoristoalueiden perinteiseen karjankasvatukseen, koska ne kestävät hyvin myös äärimmäisiä ilmasto-oloja, tarvitsevat vain vähän lisärehua tullakseen toimeen, pystyvät hyödyntämään erinomaisesti runsaan kasvukauden aikana kertyneen vararavinnon (siirtolaiduntaminen) ja ovat sopeutuneet loistavasti sekä alueen ilmastoon että pinnanmuodostukseen;

— erityinen taitotieto (laajaperäinen kasvatusjärjestelmä, pieni karjakoko);

— tähän kasvatusjärjestelmään yhdistyvä vasikoiden yksinomaan maitoon ja laidunruohoon perustuva ruokinta, joka antaa lihalle sen erityisen värin ja pehmeän rakenteen ja ruhoille niiden lihakkuuden. Vasikoiden nauttima kalsiumpitoinen emonmaito vaikuttaa osaltaan niiden hyvään kasvunopeuteen, mikä puolestaan vaikuttaa suotuisasti luuston kehittymiseen ja mahdollistaa ruhojen hyvin kehittyneen lihakkuuden.

Yhteenvetona voidaan todeta, että näiden vuoristoalueiden vaikeat elinolosuhteet ovat kiistatta kääntyneet eduksi tämän tuotantoalueeseensa voimakkaasti sidoksissa olevan korkealaatuisen lihantuotannon ansiosta. Maatiaisrodut pystyvät hyödyntämään kaikkia eri korkeuksissa sijaitsevia vuoristoalueita, mikä auttaa hoitamaan ja sääntelemään luonnonympäristöä. Karjankasvattajat saavat lisäarvoa tuotannolleen (tunnustus ja arvostus kuluttajien ja jakelijoiden keskuudessa, korkeammat hinnat), minkä ansiosta he voivat jatkaa perinteistä karjankasvatusmenetelmää (myös alan muiden toimijoiden hyödyksi), jäädä asumaan näille haastaville alueille ja säilyttää maaseudun vuoristokylät elävinä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.gencat.cat/alimentacio/pliego-rosee-pyrenees-catalanes

https://www.inao.gouv.fr/fichier/CDCRoseedesPyreneescatalanes-FR-24-03-2015.pdf

(1) EUVL L 343, 14.12.2012, s. 1.